Dragi učenci,

Preverite rešitve preverjanja znanja. Upam, da vam je šlo dobro. Danes bomo ob pomoči učnega lista, ki se nahaja po rešitvami preverjanja, ponovili še Aškerčevo Čašo nesmrtnosti. Rešitve vam posredujem v torek.

Srečno in ostanite zdravi!

Učiteljica Urša Prša

Rešitve preverjanja:

**O čem govorijo umetnostna besedila, kakšen je njihov namen, koliko pomenov imajo taka besedila?**

 Govorijo o domišljijskih osebah, dogodkih, čustvih, nimajo praktičnega namena. Avtor z njimi spodbuja naslovnikovo domišljijo in čustva. Besedila so večpomenska.

**Kaj pesnik izraža v lirski oz. izpovedni pesmi?**

 Svoja čustva in mnenja.

**Koga nagovarja pesnik v pesmi Dramilo?**

 Vse Slovence.

**Zakaj je v pesmi Dramilo uporabljena edninska in ne množinska oblika?**

 Na tak način se bralcu zdi, da pesem nagovarja njega kot posameznika, deluje bolj osebno.

**V kateri kitici pesmi Dramilo je razvidna razsvetljenska ideja? Katera ideja je to?**

 V tretji. Ideja je enakost ljudi, in sicer da vse čaka uspeh, če se bodo zanj potrudili.

**Kako se imenuje oblika kitice v pesmi Dramilo?**

 Alpska poskočnica.

**Kdaj se je rodil in kdaj je umrl Valentin Vodnik? V katerem literarnem obdobju je ustvarjal?**

1758–1819. V razsvetljenstvu.

**Valentin Vodnik je bil tudi urednik. Urednik česa je bil?**

Urejal je prvo slovenski časopis Lublanske novice.

**Kaj je naloga mecena? Kdo je bil mecen slovenskim razsvetljencem?**

Mecen gmotno podpira umetnike in znanstvenike. Žiga Zois.

**V največ desetih povedih obnovi dogajanje v Županovi Micki.**

Pomagaj si z listom, ki smo ga nalepili v zvezek!

**Zakaj je Županova Micka pomembna za Slovence? Kdo jo je napisal?**

Je prva slovenska komedija, z njeno premierno uprizoritvijo se rodi slovensko gledališče. Anton Tomaž Linhart.

**V katero literarno zvrst spada Županova Micka?**

V dramatiko.

**Na katere načine komedija vzbuja smeh?**

 S smešnimi položaji, v katerih se znajdejo glavni junaki, z izborom besed, ki delujejo smešno, in s poudarjanjem značaja (videz, obnašanje) ene izmed oseb.

**Kaj je razglašalo razsvetljenstvo oz. kaj je bila njegova ideja? Naštej nekaj slovenskih razsvetljencev.**

 Moč razuma, enakost med ljudmi, enakost pred zakonom, pomen znanja. Žiga Zois, Valentin Vodnik, Anton Tomaž Linhart, Jurij Japelj, Blaž Kumerdej, Jernej Kopitar.

**Katero obdobje sledi razsvetljenstvu? Naštej tri predstavnike.**

Romantika. France Prešeren, Matija Čop, Andrej Smole, Jernej Kopitar.

**Kaj je balada? Navedi značilnosti.**

Lirsko-epska pesem, ki po navadi opisuje kakšen nenavaden dogodek. Značilno je temačno ozračje in tragičen konec, pogosto nastopajo nadnaravne sile. Veliko je dvogovora, nastopa malo oseb. Ima notranjo zgradbo v obliki dramskega trikotnika.

**Spodnjemu verzu določi metrično shemo. Kako se imenuje ta stopica (jamb, trohej ali amfibrah)?**

 Od nekdaj lepe so Ljubljanke slovele

u-u u-u u-u u-u (amfibrah)

**V naslednjih verzih najdi pesniška sredstva in jih ustrezno poimenuj.**

Že, Uršika zala, pred tabo sem zdaj,

že, Uršika zala, pripravljen na raj.

(Ponavljanje na začetku – anafora)

Ni blizu, ni blizu do bele Turčije

(geminacija ali podvojitev)

Ko najbolj iz zvezd je danica svetla,

najlepša od deklic je Urška bila.

(primera ali komparacija)

Zasliši na nebu se strašno gromenje,

zasliši vetrov se sovražno vršenje,

zasliši potokov derečih šumenje …

(glasovno slikanje ali onomatopoija)

Oh, Uršika zala, zdaj tebi gorje!

(vzklik ali eksklamacija)

Nobene stopinj'ce še nisem plesala

(pomanjševalnica)

**V katero literarno vrsto spada pesnitev Turjaška Rozamunda? Navedi značilnosti te vrste.**

V romanco. Je daljša epska pesem španskega izvora. Opeva boje in ljubezni plemstva. Je vedrejša kot balada, mirnejša in bolj stvarna. Zaključek je pomirljiv. Po obliki pesem ni razdeljena na kitice, ampak na smiselne odstavke. Značilna stopica je trohej in ima asonanco.

**Kaj namesto rime uporabi Prešeren v spodnjih verzih? Imenuj to sredstvo in ga razloži.**

Hrast stoji v Turjaškem dvori,

vrh vzdiguje svoj v obl**a**k**e**,

v senci pri kamniti mizi

zbor sedi gospode žl**a**htn**e**

ker Turjačan spet gostuje

Rozamundine snub**a**č**e**.

Asonanca ali samoglasniški stik je ujemanje samoglasnikov na koncu dveh ali več verzov.

**Poimenuj stopico v spodnjem verzu.**

Hrast stoji v Turjaškem dvori

-u –u –u –u (trohej, trohejski osmerec)

**Katero pesemsko obliko je Prešeren uporabil v pesmi Apel in čevljar? Navedi značilnosti te oblike.**

Sonet. Sestavljen je iz dveh kvartin in dveh tercin. V krartinah je rima oklepajoča, v tercinah pa presotpna ali verižna.

Preberi Aškerčevo pesem **Čaša nesmrtnosti**, katere dogajanje je postavljeno v muslimanski svet. Pesem vsebuje veliko neznanih besed, zato si pri razumevanju pomagaj s slovarčkom ob besedilu pesmi. V zvezek napiši avtorja in naslov pesmi ter odgovori na vprašanja.

a) Pesem ponovno preberi in določi osebe, ki nastopajo v pesmi (4 osebe + pripovedovalec).

b) Glavni lik pesmi je islamski poglavar (kalif) in princ (emir) **Abduraman**. Česa si zaželi? Ob branju katere knjige začne razmišljati o tem?

c) Ob pomoči 1. in 2. kitice določi **čas** (del dneva in letni čas) in **kraj dogajanja**.

č) Kdo vse je dal Kalifu nasvet za uresničitev želje in kaj so mu svetovali. Preglednico dopolni in prepiši v zvezek.

|  |  |  |
| --- | --- | --- |
| Svetovalci  | Nasveti  | Njihova usoda |
|  |  |  |
|  |  |  |
|  |  |  |
|  |  |  |

d) Kaj po mnenju Ali Rašida zagotavlja človeku nesmrtnost? Izpiši verz, v katerem se skriva sporočilo pesmi.